[pic] | KOMMISSIONEN FOR DE EUROPÆISKE FÆLLESSKABER |

Bruxelles, den 2.4.2009

KOM(2009) 157 endelig

Forslag til

RÅDETS BESLUTNING

om ændring af Kommissionens beslutning 2008/938/EF om listen over begunstigede lande, som opfylder betingelserne for den særlige ansporende ordning for bæredygtig udvikling og god regeringsførelse i henhold til Rådets forordning (EF) nr. 732/2008 om anvendelse af et arrangement med generelle toldpræferencer i perioden fra den 1. januar 2009 til den 31. december 2011

(forelagt af Kommissionen)

BEGRUNDELSE

Vedlagte forslag til beslutning fra Rådet sigter mod at ændre Kommissionens beslutning 2008/938/EF ved at fjerne Venezuela fra listen over lande, der drager fordel af den særlige ansporende ordning for bæredygtig udvikling og god regeringsførelse (i det følgende benævnt "GSP+") i perioden 2009-2011.

Rådets forordning (EF) nr. 732/2008 om anvendelse af et arrangement med generelle toldpræferencer for perioden 2009 til 2011 fastlægger, at udviklingslande, der opfylder kravene i artikel 8 og 9, kan indrømmes præferencer under GSP+. I overensstemmelse med disse krav skal ethvert land, der drager fordel af GSP+, være "sårbart" og have ratificeret og effektivt gennemført alle 27 internationale konventioner inden for menneskerettigheder, grundlæggende arbejdstagerrettigheder, bæredygtig udvikling og god regeringsførelse, som er opført i bilag III til forordning (EF) nr. 732/2008. Landet skal også acceptere og i fuldt omfang efterkomme de overvågnings- og kontrolmekanismer, der er omhandlet i de pågældende konventioner og hertil knyttede instrumenter.

Den 31. oktober 2008 indsendte Venezuelas regering sin anmodning til Kommissionen om indrømmelse af præferencer under GSP+ for perioden 1. januar 2009 til 31. december 2011. Kommissionens gennemgang af denne anmodning har afsløret, at Venezuela på det tidspunkt ikke havde ratificeret De Forenede Nationers konvention mod korruption, som er opført under nr. 27, del B, i bilag III til forordning (EF) nr. 732/2008.

I et brev fra Venezuelas Mission ved De Europæiske Fællesskaber forpligtede den venezuelanske regering sig til at ratificere og effektivt gennemføre De Forenede Nationers konvention mod korruption senest den 31. december 2008.

Den 9. december 2008 vedtog Kommissionen beslutning 2008/938/EF om listen over begunstigede lande, som opfylder betingelserne for GSP+ i Rådets forordning (EF) nr. 732/2008 i perioden fra 1. januar 2009 til 31. december 2011, og optog Venezuela på listen over begunstigede lande i forventning om, at Venezuela ville træffe de nødvendige foranstaltninger til at sikre ratificeringen og den effektive gennemførelse af De Forenede Nationers konvention mod korruption senest den 31. december 2008, sådan som landet havde forpligtet sig til.

Kommissionens beslutning 2008/938/EF af 9. december 2008 blev truffet efter forudgående aftale med Udvalget for Generelle Præferencer på mødet den 25. november 2008, hvor 26 medlemsstater (318 stemmer) stemte for, og 1 medlemsstat (27 stemmer) undlod at stemme. Det var desuden underforstået, at hvis Venezuela ikke ratificerede og effektivt gennemførte den manglende konvention inden udgangen af året, ville der blive truffet foranstaltninger til at ændre listen.

Den 31. december 2008 havde Venezuela imidlertid stadig ikke ratificeret konventionen mod korruption og således ikke opfyldt alle de nødvendige krav i forordning (EF) nr. 732/2008 for at få indrømmet fordele under GSP+. De efterfølgende tiltag, som Venezuela traf i januar 2009, for at gennemføre ratificeringen, er ikke relevante, for så vidt angår opfyldelsen af kriterierne i forordning (EF) nr. 732/2008 for lande, der ønsker at drage fordel af GSP+ fra 1. januar 2009. Det er derfor nødvendigt at ændre Kommissionens beslutning 2008/938/EF i overensstemmelse hermed ved at fjerne Venezuela fra listen over lande, der drager fordel af GSP+ i 2009 til 2011.

For at undgå eventuelt negative indvirkninger på de erhvervsdrivende bør der sikres en passende overgangsperiode, for så vidt angår anvendelsen af beslutningen.

På den baggrund blev udkastet til en kommissionsbeslutning om at fjerne Venezuela fra listen over lande, der drager fordel af GSP+, forelagt for Udvalget for Generelle Præferencer den 30. januar 2009 med henblik på en afstemning, jf. artikel 10, stk. 2, i forordning (EF) nr. 732/2008, og i overensstemmelse med artikel 5 i Rådets afgørelse 1999/468/EF. Forslaget blev forkastet af et blokerende mindretal af medlemsstater (72 stemte imod, og 39 undlod at stemme). 21 medlemsstater (234 stemmer) gik ind for forslaget. Udvalget har derfor ikke afgivet udtalelse med kvalificeret flertal.

I henhold til artikel 5, stk. 4, i Rådets afgørelse 1999/468/EF skal Kommissionen derfor forelægge Rådet et forslag til de foranstaltninger, der skal træffes, og underrette Europa-Parlamentet. Rådet kan træffe afgørelse med kvalificeret flertal senest tre måneder efter forslagets forelæggelse for Rådet.

Forslag til

RÅDETS BESLUTNING

om ændring af Kommissionens beslutning 2008/938/EF om listen over begunstigede lande, som opfylder betingelserne for den særlige ansporende ordning for bæredygtig udvikling og god regeringsførelse i henhold til Rådets forordning (EF) nr. 732/2008 om anvendelse af et arrangement med generelle toldpræferencer i perioden fra den 1. januar 2009 til den 31. december 2011

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 732/2008 af 22. juli 2008 om anvendelse af et arrangement med generelle toldpræferencer for perioden 1. januar 2009 til 31. december 2011 og om ændring af forordning (EF) nr. 552/97, (EF) nr. 1933/2006 og af Kommissionens forordning (EF) nr. 1100/2006 og (EF) nr. 964/2007[1], særlig artikel 10, stk. 2,

under henvisning til forslag fra Kommissionen, og

ud fra følgende betragtninger:

(1) Forordning (EF) nr. 732/2008 indeholder bestemmelser om en særlig ansporende ordning for bæredygtig udvikling og god regeringsførelse for udviklingslande, der opfylder kravene i forordningens artikel 8 og 9.

(2) I overensstemmelse med artikel 10, stk. 2, i nævnte forordning vedtog Kommissionen beslutning 2008/938/EF af 9. december 2008 om listen over begunstigede lande, som opfylder betingelserne for den særlige ansporende ordning for bæredygtig udvikling og god regeringsførelse i henhold til Rådets forordning (EF) nr. 732/2008 om anvendelse af et arrangement med generelle toldpræferencer i perioden fra den 1. januar 2009 til den 31. december 2011[2].

(3) I overensstemmelse med nævnte beslutning blev Den Bolivariske Republik Venezuela (i det følgende benævnt "Venezuela") indrømmet den særlige ansporende ordning for bæredygtig udvikling og god regeringsførelse.

(4) Det er nu imidlertid kommet frem, at Venezuela ikke har ratificeret De Forenede Nationers konvention mod korruption, som er opført under nr. 27, del B, i bilag III til forordning (EF) nr. 732/2008. Således opfylder Venezuela ikke alle de nødvendige krav i forordning (EF) nr. 732/2008 for at kunne blive indrømmet den særlige ansporende ordning. Kommissionens beslutning 2008/938/EF bør ændres i overensstemmelse hermed, samtidig med at der fastlægges en passende overgangsordning for så vidt angår anvendelsen. I overensstemmelse med artikel 214 i Rådets forordning (EØF) nr. 2913/92 af 12. oktober 1992 om indførelse af en EF-toldkodeks[3] vil eventuel toldskyld, der er opstået ved anvendelsen af beslutning 2008/938/EF indtil nærværende beslutnings anvendelse, derfor ikke blive berørt.

(5) I henhold til artikel 10, stk. 3, i forordning (EF) nr. 732/2008 underrettes Venezuela om nærværende beslutning.

(6) Udvalget for Generelle Præferencer har ikke afgivet udtalelse inden for den af formanden fastsatte frist. Foranstaltningerne i denne beslutning skal derfor vedtages af Rådet, jf. artikel 10, stk. 2, i forordning (EF) nr. 732/2008, og i overensstemmelse med artikel 5, stk. 4, i Rådets afgørelse 1999/468/EF[4] -

VEDTAGET FØLGENDE BESLUTNING:

Artikel 1

I artikel 1 i beslutning 2008/938/EF udgår ordene "(VE) Venezuela".

Artikel 2

Denne beslutning anvendes fra tresindstyvendedagen efter offentliggørelsen i Den Europæiske Unions Tidende .

Artikel 3

Denne beslutning er rettet til Den Bolivariske Republik Venezuela.

Udfærdiget i Bruxelles, den […].

På Rådets vegne

[…]

Formand

[1] EUT L 211 af 6.8.2008, s. 1.

[2] EUT L 334 af 12.12.2008, s. 90.

[3] EFT L 302 af 19.10.1992, s. 1.

[4] EFT L 184 af 17.7.1999, s. 23.